CELEX: 32015R1604
Language: sl
Date: 2015-06-12 00:00:00
Title: Delegirana uredba Komisije (EU) 2015/1604 z dne 12. junija 2015 o spremembi Uredbe (ES) št. 809/2004 o izvajanju Direktive 2003/71/ES Evropskega parlamenta in Sveta glede elementov v zvezi s prospekti in oglaševanjem (Besedilo velja za EGP)

25.9.2015   
            
            
               SL
            
            
               Uradni list Evropske unije
            
            
               L 249/1
            
         DELEGIRANA UREDBA KOMISIJE (EU) 2015/1604
   z dne 12. junija 2015
   o spremembi Uredbe (ES) št. 809/2004 o izvajanju Direktive 2003/71/ES Evropskega parlamenta in Sveta glede elementov v zvezi s prospekti in oglaševanjem
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje, in o spremembi Direktive 2001/34/ES (1), ter zlasti člena 7(1) Direktive,
   ob upoštevanju naslednjega:
   
               (1)
            
            
               Uredba Komisije (ES) št. 809/2004 (2) določa, da morajo izdajatelji iz tretjih držav pretekle finančne informacije v prospektih ob javni ponudbi vrednostnih papirjev ali sprejetju vrednostnih papirjev v trgovanje na reguliranem trgu pripraviti skladno z mednarodnimi standardi računovodskega poročanja (MSRP) ali z nacionalnimi računovodskimi standardi tretje države, če so slednji enakovredni tem standardom.
            
         
               (2)
            
            
               Za oceno enakovrednosti GAAP tretje države s sprejetimi MSRP sta v Uredbi Komisije (ES) št. 1569/2007 (3) določena opredelitev enakovrednosti in mehanizem za ugotavljanje enakovrednosti GAAP tretje države. V skladu s pogoji mehanizma enakovrednosti se lahko izdajateljem iz tretjih držav za prehodno obdobje, ki se izteče 31. decembra 2014, dovoli uporaba GAAP tretjih držav, ki se približujejo MSRP ali so se zavezale k njihovemu sprejetju. Pomembno je oceniti prizadevanja tistih držav, ki so uvedle ukrepe za zbliževanje svojih računovodskih standardov z MSRP ali za sprejetje MSRP. Zato bi bilo treba Uredbo (ES) št. 1569/2007 spremeniti tako, da se to prehodno obdobje podaljša do 31. marca 2016. Komisija je upoštevala poročilo, ki ga je o Indiji, ki ji je bilo z Odločbo Komisije 2008/961/ES (4) ter Uredbo (ES) št. 809/2004 v okviru mehanizma enakovrednosti odobreno prehodno obdobje, oktobra 2014 predložil Evropski organ za vrednostne papirje in trge (ESMA).
            
         
               (3)
            
            
               Indijska vlada in Indijski inštitut registriranih računovodij sta se javno zavezala, da bosta MSRP sprejela do 31. decembra 2011, cilj pa je bil, da bodo indijska splošno sprejeta računovodska načela do zaključka programa povsem skladna z MSRP. Ta postopek je v zaostanku. ESMA je oktobra 2014 Komisiji predložila poročilo o enakovrednosti indijskega GAAP. ESMA v tem poročilu ugotavlja številne razlike med indijskim GAAP in MSRP, ki bi lahko bile v praksi pomembne.
            
         
               (4)
            
            
               Indijski inštitut registriranih računovodij je marca 2014 objavil nov načrt za izvajanje zbliževanja indijskega GAAP z MSRP. Indijsko ministrstvo za podjetništvo je januarja 2015 najavilo popravljen načrt za izvajanje indijskega splošno sprejetega računovodskega načela, ki bo usklajen z MSRP. Ta načrt predvideva obvezno uporabo indijskega splošno sprejetega računovodskega načela, usklajenega z MSRP, za vse družbe, ki kotirajo na borzi, za obračunska obdobja, ki se začno 1. aprila 2016 ali pozneje. Vendar ostajajo tudi negotovosti glede časovnega načrta za izvajanje sistema poročanja, ki bi bil skladen z MSRP, in izvrševanje MSRP.
            
         
               (5)
            
            
               Glede na navedeno je primerno podaljšati prehodno obdobje za največ do 1. aprila 2016, da se izdajateljem iz tretjih držav omogoči priprava letnih in polletnih računovodskih izkazov, ki se bodo uporabljali znotraj Unije, v skladu z GAAP Indije. To dodatno obdobje bi moralo zadostovati, da indijski organi zaključijo zbliževanje indijskega splošno sprejetega računovodskega načela z MSRP.
            
         
               (6)
            
            
               Ker se je prehodno obdobje, za katerega je Komisija določila pogoje za podelitev enakovrednosti GAAP tretjih držav, izteklo 31. decembra 2014, bi se morala ta uredba uporabljati od 1. januarja 2015 in nemudoma začeti veljati. To je potrebno za zagotovitev pravne varnosti izdajateljem iz zadevnih tretjih držav, ki kotirajo na borzah v Uniji, in v izogib tveganju, da bi morali svoje računovodske izkaze uskladiti z mednarodnimi standardi računovodskega poročanja (MSRP). Z določbo o retroaktivnosti se tako zmanjšujejo morebitna dodatna bremena za zadevne izdajatelje.
            
         
               (7)
            
            
               Uredbo (ES) št. 809/2004 bi bilo zato treba ustrezno spremeniti –
            
         SPREJELA NASLEDNJO UREDBO:
   Člen 1
   V odstavku 5a člena 35 Uredbe (ES) št. 809/2004 se vsa sklicevanja na datum 1. januarja 2015 nadomestijo z datumom 1. aprila 2016.
   Člen 2
   Ta uredba začne veljati na dan objave v Uradnem listu Evropske unije.
   Uporablja se od 1. januarja 2015.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 12. junija 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 345, 31.12.2003, str. 64.
   
      (2)  Uredba Komisije (ES) št. 809/2004 z dne 29. aprila 2004 o izvajanju Direktive 2003/71/ES Evropskega parlamenta in Sveta o informacijah, ki jih vsebujejo prospekti, in o obliki prospektov, vključitvi informacij s sklicevanjem in objavi teh prospektov in razširjanju oglaševanj (UL L 149, 30.4.2004, str. 1).
   
      (3)  Uredba Komisije (ES) št. 1569/2007 z dne 21. decembra 2007 o določitvi mehanizma za ugotavljanje enakovrednosti računovodskih standardov izdajateljev vrednostnih papirjev iz tretjih držav v skladu z direktivama 2003/71/ES in 2004/109/ES Evropskega parlamenta in Sveta (UL L 340, 22.12.2007, str. 66).
   
      (4)  Odločba Komisije 2008/961/ES z dne 12. decembra 2008 o nacionalnih računovodskih standardih nekaterih tretjih držav in mednarodnih standardih računovodskega poročanja, ki jih izdajatelji vrednostnih papirjev iz tretjih držav uporabljajo pri pripravi svojih konsolidiranih računovodskih izkazov (UL L 340, 19.12.2008, str. 112).